b'\n_START_ARTICLE_\nNanga Parbat\n_START_PARAGRAPH_\nNanga Parbat (tudi Diamir) je deveta najvi\xc5\xa1ja gora (8125 m) na Zemlji. Kot najbolj zahodni osemtiso\xc4\x8dak v Himalaji se nahaja na meji med Pakistanom in Indijo (35\xc2\xb014\xe2\x80\xb2 S 74\xc2\xb036\xe2\x80\xb2 V). Ljudje pogosto delajo napako, da Nanga Parbat priklju\xc4\x8dujejo pod Karakorum, v resnici pa ga reka Ind lo\xc4\x8duje od velikanov Karakoruma in ga pripenja verigi velike Himalaje. Gora je najbolj zahodni osemtiso\xc4\x8dak na svetu._NEWLINE_Nanga Parbat pomeni\xc2\xa0\xc2\xbbGola gora\xc2\xab, nanga namre\xc4\x8d pomeni\xc2\xa0\xc2\xbbgoloto\xc2\xab\xc2\xa0tako v hindijskem kot v jeziku Urdu. Parbat je edina hindijska beseda za goro. \xc5\xa0erpe, lokalni prebivalci Himalaje, jo imenujejo\xc2\xa0\xc2\xbbHudi\xc4\x8deva gora\xc2\xab\xc2\xa0ali\xc2\xa0\xc2\xbbGora ubijalka\xc2\xab. Noben drug gorski vrh \xc5\xa1e ni tako pogosto zahteval \xc4\x8dlove\xc5\xa1kih \xc5\xbertev. Leta 1970 se je nanj povzpel Reinhold Messner s svojim bratom G\xc3\xbcntherjem, ki pa je ob sestopu umrl._NEWLINE_Na goro se je prvi povzpel Avstrijec Hermann Buhl, 3. julija 1953, kot edini plezalec iz nem\xc5\xa1ko-avstrijske odprave, pred njim pa je umrlo \xc5\xbee 31 ljudi, ki so jo posku\xc5\xa1ali osvojiti. Buhl je v zgodovini alpinizma prvi \xc4\x8dlovek, ki mu je uspel solo vzpon na osemtiso\xc4\x8daka._NEWLINE_Prvi slovenski vzpon na goro se je posre\xc4\x8dil leta 1990. Na vrhu sta bila Marija Frantar in Jo\xc5\xbee Rozman. Leta 2005 je njeno Rupalsko steno, najvi\xc5\xa1jo na planetu, \xc5\xbee drugi\xc4\x8d neuspe\xc5\xa1no naskakoval Toma\xc5\xbe Humar. Uspe\xc5\xa1en vzpon sta po drugem poskusu Humarja mesec kasneje uspe\xc5\xa1no opravila Steve House in Vince Anderson. Postala sta prva na svetu, ki sta preplezala ju\xc5\xbeno steno v njenem najbolj centralnem delu.'